Sandra Elisabeth Skalvig (LA), 2024-05-16:
Tak skal du have – undskyld, beklager.
Først og fremmest vil jeg gerne sige tak til ordførerne for de andre partier for en virkelig god debat.
Det kan godt være, at vi er uenige om mange ting, men jeg synes faktisk, det er nødvendigt, at vi får debatteret lige præcis det her, for det er efterhånden ved at være nogle år siden, at et flertal i Folketinget besluttede at udflytte og nedskalere tusindvis af studiepladser i de fire største byer.
Det mente vi i Liberal Alliance var uigennemtænkt, og det mener vi sådan set stadig væk.
Og det er derfor, vi har fremsat det her beslutningsforslag om at annullere udflytningen af de 1.600 studiepladser og nedskaleringen af de 1.950 studiepladser i København, Aarhus, Odense og Aalborg.
Der har været lidt debat omkring, hvad det er, der menes med lige præcis det her beslutningsforslag, også i takt med at ordføreren for Radikale Venstre har ønsket lidt en afklaring på, hvad det er, vi helt præcist mener med det her beslutningsforslag.
Hvis vi starter med nedskaleringerne, ønsker vi ikke, at der skal være loft på de store byer.
Vi ønsker så at sige loftet fjernet.
Så er der i forhold til udflytning blevet spurgt: Hvad med de pladser, der er blevet udflyttet?
Der ønsker vi, at det krav, der har været i forhold til loftet, selvfølgelig fjernes, og at vi giver frihed til uddannelsesinstitutionerne til at vurdere, hvor det er mest hensigtsmæssigt at placere de pladser, der så er blevet udflyttet.
I Liberal Alliance går vi ind for, at vores videregående uddannelser skal placeres der, hvor det giver allerbedst mening, og vi mener, at vores uddannelsesinstitutioner er bedre til at vurdere lige præcis det.
Eksempelvis mener vi, at der skal tages højde for en række ting, i forhold til hvor det er, vi placerer vores udbud; der skal tages højde for, hvor mange studerende der eksempelvis ønsker at søge; om der kan tiltrækkes kompetente professorer og medarbejdere; om der kan skabes ordentlige studie- og forskningsmiljøer; om der er placeret lignende udbud i nærheden af det sted, hvor man ønsker at placere udbuddet; om det lokale arbejdsmarked rent faktisk efterspørger arbejdskraft med den pågældende uddannelse; og om økonomien for etablering og drift af uddannelsen kan holdes inden for et nogenlunde fornuftigt budget.
Desværre er det ikke min opfattelse, at aftalepartierne bag udflytningsaftalen har taget tilstrækkelig højde for lige netop de her forhold.
Eksempelvis har de glemt det faktum, at unge i højere grad søger mod de store byer for at studere, og at mange ønsker at bo og studere i byerne.
Så er der måske – det er i hvert fald det, debatten har kørt på her i dag – rigtig mange, der siger, at der også er rigtig mange, der gerne vil studere uden for de større byer, og det er jeg fuldstændig enig i.
I Liberal Alliance går vi ikke ind for, at vi skal flytte alle vores uddannelser ind til de større byer, men vi anerkender, at vi faktisk har rigtig mange gode velfungerende uddannelsesudbud uden for de større byer.
Og vi anerkender også, at der kan være nogle problematikker, særlig i forhold til at vi ser ind mod en faldende ungdomsårgang.
Og det er da selvfølgelig nogle problematikker, vi rigtig gerne vil se nærmere på.
Og vi vil også gerne være med til at løse udfordringerne.
Men vi tror ikke, at vi løser udfordringerne ved at fjerne nogle pladser fra de større byer.
Samtidig er der også blevet overset det her med, at vi står med langt flere ledige pladser uden for de større byer.
Det var også tilfældet, før man begyndte at udflytte studiepladser, altså i forhold til hvor mange ledige pladser der eksempelvis er i de store byer.
Det synes jeg også der skal tages højde for, når det er, man vælger, hvor det er, man ønsker at flytte uddannelsespladserne hen.
Dermed har man ignoreret risikoen for, at der skabes yderligere mangel på kvalificeret arbejdskraft, hvis de studiepladser, der udflyttes, og som ellers ville være fyldt op i de større byer, ender med at stå tomme i provinsen.